
Noen ord om forfatteren

Julian, lord Braybrook, har tumlet rundt i hodet mitt i flere år nå. Han dukket første gang opp i Et anstendig forslag, og flere av dere spurte om «den rundbrenneren som lokket med seg Verity ut på terrassen» noensinne ville få sin egen historie. Da jeg skrev Sannheten om miss Winslow og Julian så sitt snitt til å smette inn der også, visste jeg at den eneste måten å ordne saken på, var å gi ham sin egen historie.

Elizabeth Rolls

 

 


Til Joanna Maitland, som ga meg en slik god innføring i Braybooks hjemmemiljø og områdene omkring.


Første kapittel

Julian Trentham, vicomte Braybrook, bet seg selv i tungen, ja, i overført betydning altså, som en påminnelse om at Serena, hans egen stemor, mente at det eneste fornuftige var å bruke takt overfor de villfarelsene halvsøsteren led av. Og det var alt annet enn taktfull å si til Lissy at hun hørtes ut om en annenrangs skuespillerinne i en dårlig tragedie.

– Men det er ikke rettferdig, mama! innvendte høyvelbårne Alicia rasende. – Julian snakket ikke med Harry mer enn i fem minutter i går, og …

– En halv time, rettet Julian, og satte seg i en sofa. – Lenge nok til å forsikre meg om at bortsett fra posten som sir Johns sekretær, har han ingen utsikter. I øyekroken holdt han et øye med den stripete katten på fanget til Serena. Det fordømte beistet var overbevist om at han elsket katter. Katten kunne ikke ta mer feil.

– Fem minutter! gjentok Lissy, – og stakkars Harry ble erklært upassende. Hva nå enn det betyr!

– Det betyr blant annet at du ville ha ruinert fyren på under én måned, erklærte Julian usentimentalt. – Vær nå fornuftig, Lissy.

Katten rørte på seg, og festet det irrgrønne blikket på Julian.

Lissy skulte olmt på ham. – Det vil jeg ikke!

– Kjære deg, Lissy, istemte Serena, – jeg er sikker på at uansett hvor sjarmerende og hyggelig mr Daventry måtte være … Hun grep etter katten, men den hadde allerede hoppet ned fra fanget hennes. – Åh, kjære. Hvor var jeg? Jo, mr Daventry, jeg er sikker på at han slett ikke er særlig velstående, så …

– Hva betyr vel penger? Og dessuten har han en inntekt, protesterte Lissy.

– To hundre i året? fnyste Julian. – Og, nei, penger betyr slett ingen ting … så lenge du lærer å klare deg uten. Hvis ikke kommer du snart til å merke at det betyr en hel del når futen tar møblene deres og husverten kaster dere på gaten.

– Harry eier sitt eget hus, sa Lissy. – I Bristol. Det har han fortalt meg.

– Så han er altså eiendomsbesitter, med andre ord, sa Julian. Han stirret resignert på katten som kom mot ham med selvsikre skritt. Juno, setter-tispen som lå ved føttene hans, løftet på hodet, men senket det straks igjen, med et oppgitt sukk.

– Jeg vil i hvert fall ikke gifte meg med Lissy, pep det borte fra hjørnet der seksåringen Davy satt med et puslespill over Europa. – For jeg skal gifte meg med mama.

På en eller annen måte klarte Julian å holde masken. – Utmerket, gamle venn, sa han. – Sånn rent bortsett fra at du risikerer å havne i Newgate.

Lissy ville kanskje ha begynt å fnise, hvis det ikke var for at hun anstrengte seg så hardt for å se fornærmet ut.

Katten hoppet opp på fanget hans og la seg godt til rette. Veldig godt til rette; med klørne tvers gjennom skinnbuksene hans.

– Ikke bry deg om det, gutten min, sa lady Braybrook til sin yngste sønn. – Du vil uansett ikke ønske å gifte deg med meg når du blir gammel nok.

– Så visst ikke, sa Julian. – Bare se på Lissy, hun vil ikke lenger gifte seg med meg. Vil du vel, Lissy?

– Det har jeg aldri villet! eksploderte Lissy.

– Du fridde til meg da du var fem, mimret Julian. – Det var skrekkelig rørende. Han snudde seg mot Davy. – Hva sier du om å ta deg en tur ut på kjøkkenet og se om Ellie har noe godt til deg?

Davy spratt opp så fort at puslespillbitene skvatt til alle kanter, og forsvant ut døren før moren kunne protestere med begrunnelse i oppdragelse eller fordøyelse.

Straks døren lukket seg bak ham, satte Lissy i gang igjen. – Det er ikke rettferdig, Julian! Hvorfor skulle du ha noe å si?

– Antagelig fordi jeg er din verge, svarte han. – For mine synders skyld, tilføyde han. – Ro deg ned, Lissy. Du er for ung til å tenke på ekteskap.

– Jeg blir snart atten! hvinte hun, og fikk det til å lyde som en dødsdom.

– Du fylte sytten for mindre enn tre måneder siden, påpekte Julian. – Du er ikke akkurat noen gammel peppermø.

– Hva om det hadde vært en av dine rike venner med en tittel? slynget hun tilbake. – Som lord Blakehurst?

Julian blunket. – I og med at han allerede er gift, ville jeg ha skutt ham! Tro det eller ei, jeg nekter å gi mitt tilsagn til enhver bindende forlovelse før tidligst neste år. Katten rullet rundt på fanget hans og nærmest tryglet om å bli klødd på den myke magen. Julian ga etter og begravde fingrene i pelsen til det skamløse dyret.

Lissy stirret på ham. – Men hvorfor?

– Fordi du er for ung, svarte han. – Og du trenger ikke å gjenta at du snart er atten!

– Men vi elsker hverandre, sa Lissy betuttet. – Det er ikke rettferdig. Bare fordi han ikke er rik …

– Lissy … Daventry har ikke råd til å gifte seg med deg! Han prøvde å være tålmodig, men nå kunne han ikke dy seg: – Ikke med de regningene jeg mottok fra Bath forrige måned.

Lissy rødmet. Han håpet de krasse bemerkningene om penger og kostnader sank inn. – Men det er urettferdig. Hvis vi ikke kan møte hverandre, da …

– Jeg har ikke forbudt ham adgang til vårt hjem! sa Julian irritert. – For guds skyld, Lissy! Slutt å oppføre deg som om du spiller i en elendig tragedie!

Serena kremtet, og Julian bet tennene sammen, husket plutselig dette med taktfullhet. – Han virker jo hyggelig nok, tilføyde han, – og jeg tror jeg kan stole på at han ikke overskrider noen grense.

– Betyr det at vi kan møtes?

Han så bestemt på henne. – Hvis han blir invitert i de samme selskapene som deg, kan du selvfølgelig møte ham. Han kan komme hit på visitt. Av og til. Men du får ikke møte ham uten anstand, eller brevveksle med ham. Og jeg stiller de samme betingelsene for enhver mann som beiler til deg, også om han er selveste kong Midas!

– Jeg antar du synes du er sjenerøs nå!

Han nikket. – Siden du nevner det, synes jeg det, ja. Og hvis du på noe som helst tidspunkt blir fristet til å kalle meg en ufølsom tyrann, fortsatte han, – skal du vite at vår felles far ville ha jaget Daventry på dør med ridepisken, skysset hundene på ham, klaget til hans arbeidsgiver og gitt deg husarrest en måned. Minst. Og husk … når du blir tjueen, har jeg ingen makt til å forhindre noe ekteskap.

Hun spant rundt og løp på dør.

– Jeg trodde vi ble enige om å være taktfulle? sa Serena, lady Braybrook.

– Taktfulle? snøftet Julian. – Lissy trenger en dusj kaldt vann! Han skjøv katten ned fra fanget. – Hva slags bøker leser hun, Serena?

Serena bare stirret på stesønnen. – Si meg, kjære … da du var sytten …

– Ja, greit, jeg skjønner, sa Julian fort, i klar erindring om egne eskapader på den alderen. Han lot som om han ikke så det fornærmede blikket til katten. – Men jeg ønsket i det minste aldri å gifte meg med noen av dem!

De halvkvalte latterhikstene til Serena fikk ham til å rødme, og i forfjamselsen glemte han katten, som straks benyttet sjansen og hoppet elegant opp i fanget hans igjen.

– Jeg husker det, ja, sa Serena lattermildt. – Plager Tybalt deg? I så fall kan du hive ham ut.

Han skar en grimase. – Jeg tror jeg overlever én katt. Selv om han nok en gang kjente klørne gjennom skinnbuksene. Serena var glad i beistet. – Var jeg virkelig så plagsom?

– Verre, forsikret hun ham om. – Din far fikk nesten anfall hver gang vi mottok nyheter om påfunnene dine, først i Oxford og senere i London. Hun smilte vemodig. – Det verste var ryktet om at Worcester holdt på å utfordre deg på grunn av din gjentatte oppmerksomhet mot Harriette Wilson.

Julian blunket ved denne utilslørte påminnelsen om en av hans ungdoms dårskaper. – Gi deg, Serena! Hvor har du hørt det hen?

– Åh, så det var altså sant? Jeg sa til din far at det sannsynligvis var et tåpelig påfunn og ikke noe å bry seg om. Tok jeg feil?

– Fortalte han det til deg? Han var ikke en gang klar over at faren visste!

Serena møtte blikket hans. – Men, selvfølgelig! Hvordan skulle han ellers kunne spørre meg om råd?

– Spurte han deg om råd? Julian prøvde forgjeves å forestille seg faren og Serena diskutere hans  engasjement i en beryktet kurtisane.

Det glitret i de grå øynene. – Rett som det var, sa hun. – Uten at det dermed er sagt at han hadde for vane å følge de rådene jeg ga. Hun snurpet sammen munnen. – I hvert fall ikke uten videre.

Julian bestemte seg for at han ikke ville vite mer. – Hmm. Nåvel, jeg blir her resten av sommeren, og Lissy og Emma skal jo til tante Massingdale i vinter. Vi må da klare å holde Lissy unna bråk til da.

– Du blir her til parlamentet samles?

Han trakk på skulderen. – Stort sett. Jeg må ta en tur til Modbury i forbindelse med noen forretninger i neste uke. Og når jeg først skal til Bristol, skal jeg jammen skrive til ham og be ham finne ut mer om Daventry. Blant annet om dette huset Lissy påstår han eier.

– Ja, det overrasket meg, sa Serena.

– Modbury bør vel kunne få greie på noe hvis Daventry eier en eiendom, sa Julian. – Alcaston er etter sigende gudfaren hans, og det var han som fastsatte inntekten hans.

Serena rynket brynene. – Alcaston? Hertugen?

– Ja. Det var hans anbefaling som ga Daventry post hos sir John, sa Julian. – Klarer du deg bra mens jeg er borte? Er du sikker på at du ikke vil ha besøk av tante Lydia? Eller …

Det lynende blikket til Serena fikk ham til å tie.

– Det får så være at jeg er bundet til denne fordømte stolen, Julian, men som jeg har sagt gjentatte ganger, betyr det ikke at jeg trenger noen som henger over meg hele tiden, sa hun. – Og siden det er nøyaktig det Lydia gjør, nei … jeg vil ikke ha besøk av henne!

– Greit, sa han. – Ikke tante Lydia.

Han måtte finne noen andre, for når døtrene hennes reiste til Bath for vinteren, kom Serena til å trenge en selskapsdame. Han så kjærlig på henne. Å være bundet til den fordømte stolen, som hun uttrykte det, begrenset hennes fysiske uavhengighet. Selv om han forsto hvorfor hun tvert nektet å ha svigerinnen som selskapsdame … for Lydia, som også var enke, ville pusle nådeløst rundt henne under en strøm av klager over hvor urettferdig skjebnen var. Så, hvem andre kunne han be?

– Julian … jeg ønsker ikke at noen velmenende slektning skal komme hit og herse med meg.

– Nei, jeg forstår det. Noen ganger lurte han på om hun faktisk kunne lese tankene hans … han måtte tenke ut en annen løsning. I mellomtiden var det best han skrev til Modbury og ba ham finne ut alt han kunne om Harry Daventry.

